## La Conselleria d’Emergències i Interior tramita la celebració de 63 festes de la Nit de Cap d’Any i Reis

*** El dispositiu especial de la Policia de la Generalitat efectuarà tasques de comprovació i control en establiments i locals d’oci
* Es repartiran 7.500 polseres de detecció de drogues de submissió química**

La Conselleria d’Emergències i Interior, a través de la Direcció General d’Interior, ha rebut 70 peticions, entre sol·licituds d’autoritzacions i declaracions responsables, per a la celebració de cotillons, festes i celebracions de la Nit de Cap d’Any (69) i Reis (1) a la Comunitat Valenciana. D’este conjunt de sol·licituds per a dur a terme esta activitat extraordinària de cap d’any, se n’han tramitat un total de 63, a més de 3 sol·licituds que han sigut denegades, 3 més inadmeses i en un cas el sol·licitant ha desistit.

Estes dades s’han presentat en la Comissió d’Espectacles Públics, Activitats Recreatives i Activitats Socioculturals celebrada este dimarts, que ha estat presidida pel conseller d’Emergències i Interior, Juan Carlos Valderrama. En la reunió també han participat la secretària autonòmica de Seguretat i Emergències, Irene Rodríguez; la secretària autonòmica d’Igualtat, Asunción Quinzá, i altres representants de la Generalitat, ajuntaments, associacions i de l’àmbit empresarial i sindical.

En comparació amb les dades de 2023, l’any passat es va tramitar la celebració de 63 festes i es van gestionar un total de 69 peticions.

Per províncies, com ha detallat el conseller d’Emergències i Interior, “pràcticament un terç correspon a cada província, amb 24 sol·licituds presentades per a Castelló, i amb 23 tant per a València com per a Alacant”, mentres que per tipologia d’establiments que han presentat sol·licitud, la majoria són restaurants i cafés bar.

El nombre de municipis a on se situen els establiments que han sol·licitat celebracions extraordinàries s’eleva a un total de 37, 14 dels quals pertanyen a la província d’Alacant, 10 a la de Castelló i 13 a la de València.

A la província de Castelló, els establiments que han sol·licitat celebracions extraordinàries estan a Alcalà de Xivert, Almassora, les Alqueries, Benicàssim, Borriana, Castelló de la Plana, Segorbe, Torreblanca, Vila-real i Xert.

A la província de València, han presentat sol·licitud establiments situats a Alaquàs, Alboraia, Alfafar, Alzira, Bellreguard, Canet d’en Berenguer, Nàquera, Oliva, Paterna, Riola, Sagunt, Silla i València.

Finalment, a la província d’Alacant, els municipis a on se situen estos establiments són Alcoi, Benidorm, Calp, Dénia, Elx, Guardamar del Segura, Pego, San Fulgencio, Sant Joan, Sant Vicent del Raspeig, Santa Pola, Teulada-Moraira, Torrevieja i la Vila Joiosa.

**Autorització administrativa o declaració responsable**

Des de l’entrada en vigor de la Llei 14/2010, de 3 de desembre, d’espectacles públics, activitats recreatives i establiments públics, es diferencien dos tipus d’esdeveniments extraordinaris. En primer lloc, com ha explicat Valderrama, “aquells que requerixen una autorització administrativa, en implicar un increment de risc sobre les condicions inicials del local (aforament, instal·lació d’escenaris o tarimes, o modificació de condicions tècniques) i que, en estos moments, coincidixen bàsicament amb les festes de gran aforament o macrofestes”.

En segon lloc, els que no impliquen eixe increment de risc. Estos esdeveniments tenen lloc en el mateix recinte a on s’efectua l’activitat ordinària del local i són objecte de declaració responsable davant les direccions territorials de la Conselleria.

“Esta declaració responsable, junt amb les inspeccions realitzades pels efectius de seguretat, pretén evitar que s’anuncie la realització d’un esdeveniment sense increment de risc afegit a les condicions del local i, en realitat, s’efectue un altre diferent en què sí que es produïx este increment”, ha subratllat el titular d’Emergències i Interior. “Per exemple, que s’augmente l’aforament del local sense permís, que s’instal·len escenaris o tarimes no preexistents, o que es realitzen connexions elèctriques afegides o es connecten grups electrògens”, ha afegit.

Així, 68 de les 70 sol·licituds rebudes són declaracions responsables i només s’han registrat 2 propostes d’autorització administrativa, les dos a la província de València. Es tracta d’un concert de la Nit de Cap d’Any, que se celebrarà en la Terrassa Lumiere d’Alboraia, i la festa de la Nit de Cap d’Any en l’edifici Veles e Vents de València.

**Dispositiu especial de la Policia de la Generalitat**

En este sentit, el conseller d’Emergències i Interior ha explicat també que s’han donat instruccions als responsables de la Unitat Adscrita de la Policia de la Generalitat “perquè es procedisca, amb els mitjans disponibles, a efectuar les tasques oportunes de comprovació i control en els locals i establiments que corresponga”.

El dispositiu de la Policia de la Generalitat, segons ha indicat el conseller, “tindrà com a principal funció comprovar el compliment de les condicions de seguretat en locals d’important afluència de públic i aquells amb horaris extensos, com ara discoteques, sales de festa, sales de ball i *pubs*”.

A més, la Generalitat, com tots els anys, posa en coneixement de la Delegació del Govern les actuacions efectuades, amb la finalitat de treballar de manera coordinada i corresponsable entre les diverses administracions i cossos i forces de seguretat, particularment la Guàrdia Civil i la Policia Nacional.

**Noves polseres de detecció de drogues de submissió química**

Per la seua banda, i amb motiu de les celebracions de la Nit de Cap d’Any, la secretària autonòmica d’Igualtat, Asunción Quinzá, ha presentat unes noves polseres per a previndre agressions sexuals per submissió química en espais d’oci; es repartiran al voltant de 7.500 d’estos dispositius amb l’objectiu d’augmentar la seguretat de les dones en les festes de Cap d’Any.

Quant al funcionament, les polseres tenen un sensor per a detectar, posant una gota de la beguda, si està contaminada amb GHB. En cas que la prova siga positiva, el líquid deixarà una taca verda. Les polseres podran ser reutilitzades mentres que la prova no done positiu, es faça un bon ús d’estes i es conserven en bon estat. Una vegada aparega un positiu, caldrà rebutjar la polsera.

Este projecte està desenrotllat per l’Institut Interuniversitari d’Investigació de Reconeixement Molecular i Desenrotllament Tecnològic (IDM) de la Universitat de València (UV) i de la Universitat Politècnica de València (UPV), a través del seu projecte NoSum.

Fecha: 31/12/2024